Foto: FAH

NAJAVA održavanja Povorke ponosa Osijek Pride koju će 6. rujna organizirati osječka udruga LiberOS već danima izaziva burne reakcije u tom gradu. Na sjednici Gradskog vijeća početkom tjedna HDSSB-ov vijećnik Mario Opačak upitao je predsjednika Gradskog vijeća Antu Đapića hoće li on predvoditi paradu koja će biti puna bičeva i lanaca što je izazvalo oštru raspravu.



Osijek031.com proveo je anketu i među građanima Osijeka kako bi vidjeli je li grad spreman na Povorku ponosa.



"Jesam, čula sam. Ravnopravnost neka valjda postoji. Mislim da Osijek nije spreman za gay pride i vjerojatno će biti nekakvih incidenata, ne daj Bože. Nismo mi još takav mentalitet da možemo razumjeti druge. Ja nemam ništa protiv" rekla je sugrađanka s djecom.



"Gay? Nemoj me za gay, ja više volim žensko nego kruha pojest", rekao je jedan Osječanin.



"Ne valja to ništa, mrzim pedere. Mislim da grad nije spreman i uopće se to ne treba održati", smatra jedan mladić.



"Kad vidim te pedere...ja nisam za to. Mislim da Osijek ne bi trebao biti spreman za to", rekla je jedna gospođa.



"Joj kud baš oni. Sve sam rekao, ne trebaju nam. Neka šeću dalje", zaključio je jedan stariji gospodin.



"Čula sam o tome. Ja sam neutralna što se toga tiče, ništa protiv nemam", rekla je jedna gospođa.



"Osijek je spreman, ali osobno mislim da nema potrebe da imaju neke svoje gay parade zato što su druge orijentacije. Mislim da će biti nereda", smatra mladi Osječanin.



"Nemam nikakvo mišljenje, ali glupo mi je trošenje novaca na to", rekao je jedan Osječanin.



"Pa mislim da je Osijek spreman. Svatko pojedinačno bi trebao imati otvoren stav prema tome, a u isto vrijeme svatko bi trebao brinuti za svoje stvari u kući, a ne o drugima pa ako treba paradirati, neka paradiraju", zaključila je jedna Osječanka.

Osječani uvjereni da će biti nereda na Povorci ponosa

Tekst se nastavlja ispod oglasa

"Mislim da je to u redu, ali mislim da grad nije spreman i da će biti nereda", smatra jedna Osječanka.

"Mislim da Osijek nije spreman. Neka se skupljaju negdje dalje", rekao je jedan sugrađanin.



Rasprava o Povorci ponosa razvila se i na internetu gdje vladaju oprečni stavovi. Neki su izrazito protiv održavanja parade, dok drugi u tome ne vide ništa sporno.



"Ono kad ti tinejdžer izjavi da 'mrzi pedere', roditeljima takvih odmah nagradu za životno djelo i posebnu paradu Roditeljskog Ponosa. Bravo", stoji u jednom komentaru.



"Svako tko je siguran u svoju seksualnu orijentaciju nema ništa protiv. Protiv su oni koji se boje jer ne znaju što su. Ma neka ljudi šeću, uživaju i vole se. Dok ne čine zlo nikome, kome smetaju. Homoseksualnosti je bilo od postanka čovječanstva, kako u ljudskom tako i u životinjskom svijetu. Tko smo mi da im sudimo".



"Kako da ja objasnim svojoj kćeri da je normalno i ponosno kad me pita zašto se muško drži za ruke i ljubi s drugim muškim? Je li to normalno da naša djeca gledaju kako paradiraju i drpaju se po ulici", samo su neki od komentara.